ההיסטוריה הירושלמית (רוברט הנזיר)

ההיסטוריה הירושלמית (בלטינית: Historia Hierosolymitana או Historia Iherosolimitana) היא כרוניקה לטינית של מסע הצלב הראשון, שנכתבה בין השנים 1107–1122 על ידי רוברט הנזיר  (Robertus Monachus), ראש מנזר צרפתי.

 הכרוניקה 
טקסט=|ממוזער|253x253 פיקסלים|הכרוניקה כוללת אחת ממפות הצלבנים של ירושלים.
רוברט זוהה עם ראש מנזר של סנוק  ואב המנזר לשעבר של סן-רמי , שחי בסביבות 1055–1122; לכן הוא מכונה גם רוברט מריימס או רוברט מסן-רמי (Robertus Remensis).

רוברט טוען בפרולוג שלו, שהוא נכח בוועידת קלרמון בשנת 1095, וכתב את הכרוניקה בתקופת שהותו כנזיר במנזר סן רמי בריימס. אולם אין כיום הסכמה בין החוקרים בנוגע לתאריך המדויק של כתיבת הכרוניקה, או בנוגע ליחסה למקורות אחרים.
סטיבן רנסימן תארך את הטקסט לשנים 1116–1122, ואילו ג'ורג' סטראק (Georg Strack) תארך אותו לשנת 1107.
נוכחותו של רוברט בוועידת קלרמון הופכת את תיאורו את נאום האפיפיור אורבנוס השני לתיאור של עד ראייה, אף על פי שנכתב מהזיכרון, 12 שנים או יותר לאחר הנאום. עם זאת, מחוץ לחלק זה, אין בכוונת המחבר לכתוב על תצפיותיו שלו אלא ככרוניקאי, לאחר שהסכים לבקשת אב המנזר שלו לכתוב מחדש, בסגנון פחות "כפרי", את "עלילות הפרנקים" (Gesta Francorum), תיאור שנכתב על ידי חייל של בוהמון הראשון, נסיך אנטיוכיה.
רוברט הכניס לתיאור מסע הצלב הראשון פרשנות בנדיקטינית, ואחת שכללה אלמנטים אפוקליפטיים.
תשעת הספרים של הכרוניקה מתבססים על "עלילות הפרנקים" בתיאור השנים 1095–1099.

הכרוניקה של רוברט מכילה תיאור של נאום האפיפיור אורבנוס השני בוועידת קלרמון בנובמבר 1095, שהיה הקריאה לקרב לקראת מסע הצלב הראשון. נאום זה תועד גם על ידי עד ראייה נוסף, פולכר משארטר, ורוב ההיסטוריונים נוטים לראות בגרסת פולכר כקרובה יותר לנאום המקורי, בעוד שגרסתו של רוברט נתפסת כמעוטרת ו"דרמטית" יותר, ובחלקים מושפעת מהצלחתו המאוחרת יותר של מסע הצלב הראשון. תיאוריהם של רוברט ושל פולכר את הנאום כוללים תיאור של מצוקתם הנוראית של הנוצרים במזרח תחת הכיבושים האחרונים של הטורקים והבטחה למחילת חטאים לאלה שיבואו לעזרתם. גרסתו של רוברט, לעומת זאת, כוללת תיאור חי יותר של הזוועות שביצעו הכובשים, המתאר את חילול הכנסיות, את המילה בכפייה, עריפת הראשים והעינויים באמצעות כריתת מעיים של גברים נוצרים ורמיזה לאונס חמור של נשים נוצריות.

לדברי רוברט, אורבנוס פנה בקריאתו במפורש לגזע הפרנקים, שהוא עצמו היה חבר בו, כשהוא מזכיר את גבורתם של אבותיהם, "תהילתו וגדולתו של המלך קרל הגדול, ושל בנו לואי", והגיע לשיאו ב"הו, חיילים אמיצים ביותר וצאצאי אבות בלתי מנוצחים, אל תהיו מנוונים, אלא זכרו את גבורתם של אבותיכם".

גרסתו של רוברט מתארת גם את התגובה הספונטנית של קהל צופיו של אורבנוס, שפרץ בקריאות "האל רוצה בכך" (Deus vult); מוטו זה וקריאת קרב נמצאים גם ב"עלילות הפרנקים", שם בצורה "וולגרית" או עממית יותר של Deus le volt. באלמנט נוסף שלא נמצא בתיאורו של פולכר, ואולי בהשראת כישלון מסע הצלב העממי לאחר מעשה, אורבנוס מזהיר כי המסע אינו מצופה או מומלץ לזקנים או לחלשים, לאלה שאינם כשירים לשאת נשק, או לנשים, אלא לחיילים מנוסים, שאנשי דת צריכים להשתתף רק בהסכמת הבישוף שלהם והדיוטות רק בברכת הכומר שלהם.

חיבורו של רוברט היה המקור המתקבל על הדעת של חיבורו של גילו מפריז  Historia vie Hierosolimitane. מטולוס מטגרנזי , נזיר ומשורר מהמאה ה-12, עשה עיבוד לשירה לחיבורו של רוברט ב- Expeditio Ierosolimitana שלו.

 הוצאה לאור 
הכרוניקה נהפכה במהרה לאחד המקורות הפופולריים והמועתקים ביותר על מסע הצלב הראשון. במהלך המאות ה־15 וה־16 היא תורגמה לצרפתית, לאיטלקית ולגרמנית.
המהדורה הראשונה בדפוס של הכרוניקה יצאה לאור בבזל בשנת 1533.

מהדורה של החיבור הופקה עבור סדרת Recueil des historiens des croisades , שהופיעה בשנת 1866. מהדורה ביקורתית מודרנית של החיבור פורסמה בשנת 2013. תרגום לאנגלית הופיע בסדרת Crusade Texts in Translation  בשנת 2005.

לקריאה נוספת
 Carol Sweetenham, Robert the Monk's History of the First Crusade, Crusade Texts in Translation, vol. 11, Aldershot: Ashgate (2005).
 Georg Strack, "The Sermon of Urban II in Clermont and the Tradition of Papal Oratory", Medieval Sermon Studies 56 (2012), 30–45

 קישורים חיצוניים 
 גרסתו של רוברט לנאום האפיפיור אורבנוס השני בוועידת קלרמון, 1095 

הערות שוליים

קטגוריה:מסע הצלב הראשון
קטגוריה:ספרות בשפה הלטינית
קטגוריה:כרוניקות